b"\n_START_ARTICLE_\nArkesilaos III av Kyrene\n_START_PARAGRAPH_\nArkesilaos III av Kyrene (gresk: \xce\xbf \xce\x91\xcf\x81\xce\xba\xce\xb5\xcf\x83\xce\xaf\xce\xbb\xce\xb1\xce\xbf\xcf\x82; virksom p\xc3\xa5 500-tallet f.Kr.) var den sjette greske konge av Kyrene og Kyrenaika, et rike i antikken i Nord-Afrika i dagens Libya.\n_START_SECTION_\nSlekt\n_START_PARAGRAPH_\nArkesilaos var et medlem av det battiaske dynasti som strakte seg tilbake til den f\xc3\xb8rste konge av Kyrenaika og grunnleggeren av Kyrene, Battos I. Han var s\xc3\xb8nn av Battos III og dronning Feretima. Hans s\xc3\xb8ster var prinsesse Ladike som ble gift med egyptiske farao Amasis II. Arkesilaos' besteforeldre p\xc3\xa5 farssiden var dronning Eryxo og kong Arkesilaos II.\n_START_SECTION_\nLiv og virke\n_START_PARAGRAPH_\nDa hans far d\xc3\xb8de i 530 f.Kr. ble Arkesilaos den neste kongen. I 525 f.Kr. underla han seg frivillig Perserriket, formelt ved \xc3\xa5 inng\xc3\xa5 en allianse med Kambyses II av Persia etter at perserkongen hadde erobret og underlagt seg Egypt, som l\xc3\xa5 rett \xc3\xb8st for Kyrenaika._NEWLINE_Herodotos har beskrevet Arkesilaos som preget av \xc2\xabmye br\xc3\xa5k\xc2\xbb. I tiden 518 f.Kr. kunne han ikke lenger akseptere de konstitusjonelle endringene som hans far og lovgiveren Demonax hadde innf\xc3\xb8rt, et styre basert p\xc3\xa5 et senat med representanter fra de fremste menn i Kyrene. Han krevde tilbakef\xc3\xb8ring til sine nedarvet rettigheter. Arkesilaos fikk st\xc3\xb8tte fra sin mor. Det br\xc3\xb8t ut borgerkrig hvor Arkesilaos ble beseiret og m\xc3\xa5tte flykte utenlands. Han gikk i land p\xc3\xa5 den greske \xc3\xb8ya Samos. Hans mor flyktet til hoffet til den greske kong Euelthon i Salamis p\xc3\xa5 Kypros for \xc3\xa5 be om milit\xc3\xa6r hjelp, noe kongen avslo. Isteden ga han henne gaver mer passende for en kvinne._NEWLINE_Pa Samos rekrutterte Arkesilaos folk til en h\xc3\xa6r ved \xc3\xa5 love dem jord og eiendommer i Kyrenaika. Etter at han hadde samlet en h\xc3\xa6r, reiste han til orakelet i Delfi for \xc3\xa5 sp\xc3\xb8rre om Kyrenaikas framtid. Prestinnen fortalte ham at det ville v\xc3\xa6re et konged\xc3\xb8mme i Kyrene i \xc3\xa5tte generasjoner under fire herskere ved navn Battos og fire under navnet Arkesilaos, og r\xc3\xa5det ham \xc3\xa5 ikke forvente noe mer enn det. Hun r\xc3\xa5det ham ogs\xc3\xa5 om behandle borgerne i Kyrene med vennlighet, hvis ikke ville de vende seg imot ham. Det var et r\xc3\xa5d som Arkesilaos ikke ville h\xc3\xb8re._NEWLINE_Med sin nye h\xc3\xa6r vendte Arkesilaos tilbake til Kyrenaika og erobret Kyrene. Han drev sine motstandere ut av byen og i landsforvisning. Hans soldater fikk tildelt jordeiendommer.\n_START_SECTION_\nD\xc3\xb8d\n_START_PARAGRAPH_\nEn gang rundt 515 f.Kr. bes\xc3\xb8kte Arkesilaos byen Barka med sin svigerfar, en libyer ved navn Alazir, og som var guvern\xc3\xb8r av Barka. Noen av de kyrenere som var blitt forvist overfalt de to mennene og stakk dem ned. Arkesilaos ble gravlagt i Kyrene ved siden av sine forfedre._NEWLINE_Herodotos hevder at Arkesilaos var i slekt med sin svigerfar Alazir, men navnet p\xc3\xa5 hans datter er ikke nevnt. Med denne datteren hadde Arkesilaos et barn, en s\xc3\xb8nn som het Battos IV, slik tradisjonen tilsa. Feretima styrte Kyrenaika for en tid, men etter hennes d\xc3\xb8d ble Battos IV konge i slutten av 515 f.Kr."